ຈີນເຕືອນທ່ານໂອບາມາ ກ່ຽວກັບການພົບປະ ກັບອົງດາໄລ ລາມະ
ຂ່າວສຳຄັນອື່ນໆ: ສະຫະຣັດກ່າວຕໍ່ຈີນວ່າ ການລົງໂທດ ຍ້ອນຂາຍອາວຸດ ໃຫ້ໃຕ້ຫວັນນັ້ນ ບໍ່ມີເຫດຜົນພຽງພໍ; ໂອບາມາ ສເນີຮ່າງງົບປະມານ 3 ພັນ 800 ຕື້ໂດລາ;
ຈີນໄດ້ເຕືອນ ປະທານາທິບໍດີ ສະຫະຣັດ ທ່ານ BARACK OBAMA ບໍ່ໃຫ້ພົບປະກັບອົງດາໄລ ລາມະ ຜູ້ນຳທາງດ້ານຈິດໃຈ ຂອງຊາວທິເບດ ໂດຍ ເວົ້າວ່າ ການພົບປະທີ່ວ່ານີ້ ຈະເປັນພັຍອັນ ຕະລາຍ ຕໍ່ຄວາມສັມພັນ ສອງຝ່າຍ ທ່ານ ZHU WEIQUNຫົວໜ້າຜແນກຮັບຜິດຊອບ ໃນການເຈຣະຈາ ກັບອົງດາໄລ ລາມະ ກ່າວຕໍ່ ກອງປະຊຸມນັກຂ່າວໃນວັນອັງຄານມື້ນີ້ວ່າ ຖ້າ ປະທານາທິບໍດີ OBAMA ພົບປະກັບ ອົງດາ ໄລ ລາມະມັນກໍຈະ ເປັນພັຍຂົ່ມຂູ່ ຕໍ່ຄວາມ ໄວ້ເນື້ອເຊື່ອໃຈແລະການຮ່ວມມື ລະຫວ່າງຈີນກັບສະຫະຣັດ ການເຕືອນທີ່ວ່ານີ້ມີຂຶ້ນຫຼັງ ຈາກ ໄດ້ມີການພົບປະ ລະຫວ່າງຈີນແລະ ທູດພິເສດ ຂອງອົງດາໄລ ລາມະ ໃນສັບປະ ດາແລ້ວ ການພົບປະ ໄດ້ສິ້ນສຸດລົງໂດຍບໍ່ມີການ ຜ່ອນສັ້ນຜ່ອນຍາວໃດໆ ຈາກປັກກິ່ງ ກ່ຽວກັບຖານະ ຂອງທິເບດ ເປັນທີ່ຄາດກັນວ່າທູດພິເສດ ຂອງອົງດາໄລ ລາມະຈະລາຍ ງານໃຫ້ອົງດາໄລ ລາມະຊາບກ່ຽວກັບການເຈຣະຈາກັບຈີນ ຊຶ່ງພວກທູດພິເສດໄດ້ກັບຄືນ ເມືອແບບມືເປົ່ານັ້ນ ກະຊວງ ການຕ່າງປະເທດ ສະຫະຣັດ ໄດ້ສະແດງ ຄວາມເສັຽໃຈຕໍ່ການທີ່ ຈີນ ໄດ້ຕັດຂາດ ການຕິດຕໍ່ ທາງດ້ານທະຫານ ຍ້ອນການຂາຍອາວຸດຂອງສະຫະຣັດ ໃຫ້ແກ່ ໃຕ້ຫວັນ ທ່ານ P J CROWLEY ໂຄສົກ ກະຊວງການຕ່າງປະເທດສະຫະຣັດ ກ່າວໃນ ວັນຈັນ ວານນີ້ວ່າ ເຖິງແມ່ນຈີນ ໄດ້ສະແດງ ຄວາມບໍ່ພໍໃຈ ກ່ຽວກັບການຂາຍອາວຸດກໍຈິງ ແຕ່ການສົນທະນາຫາຣື ກ່ຽວກັບ ບັນຫາສອງ ຝ່າຍອື່ນໆກໍຄວນດຳເນີນສືບຕໍ່ໄປ ທ່ານກ່າວວ່າ ການຂາຍອາວຸດ ຂອງສະຫະຣັດ ໃນເທື່ອນີ້ກໍບໍ່ແຕກຕ່າງຫຍັງ ກັບການຂາຍອາວຸດ ຂອງສະຫະຣັດ ໃນຄັ້ງທີ່ຜ່ານໆມາໃຫ້ແກ່ໃຕ້ຫວັນນັ້ນ ການຂາຍອາວຸດ ມູນຄ່າ 6 ພັນ 400 ລ້ານໂດລາ ທີ່ໄດ້ມີການປະກາດໃຫ້ຊາບ ໃນມື້ວັນສຸກແລ້ວນີ້ ພາໃຫ້ປັກກິ່ງຂູ່ວ່າ ຈະທຳການລົງໂທດຕໍ່ບັນດາບໍຣິສັດ ຂອງສະຫະຣັດ ທີ່ຂາຍອາວຸດ ໃຫ້ແກ່ໃຕ້ຫວັນ ທ່ານ ROBERT GIBBSໂຄສົກຂອງທຳນຽບຂາວ ກ່າວໃນມື້ວານນີ້ວ່າ ການລົງໂທດທີ່ວ່ານີ້ແມ່ນບໍ່ມີເຫດຜົນພຽງພໍ ທ່ານເວົ້າວ່າ ສະຫະຣັດ ກຳລັງດຳເນີນງານ ຮ່ວມກັບຈີນເພື່ອຫາທາງແກ້ໄຂ ບັນຫາຄວາມວິຕົກກັງວົນ ຮ່ວມກັນ ແລະສະແດງຄວາມເຫັນທີ່ຂັດແຍ້ງກັນອອກມາ ເວລາໃດ ທີ່ເກີດມີບັນຫາເຫລົ່ານີ້ ໃນມື້ວານນີ້ປະ ທານາທິບໍດີ ສະຫະຣັດ ທ່ານ BARACK OBAMA ໄດ້ເປີດເຜີຍ ກ່ຽວກັບງົບປະມານຂອງຣັຖບານກາງ ສະຫະຣັດ ຊຶ່ງຈະມີ ການ ໃຊ້ຈ່າຍ ເງິນທັງໝົດ 3 ພັນ 800 ຕື້ໂດລາແລະຈະມີ ການຂາດດຸນ ງົບປະມານຫລາຍ ເປັນປະວັດການເຖິງ 1 ພັນ 600 ຕື້ໂດລາ ງົບປະມານ ດັ່ງກ່າວນີ້ ແມ່ນຮວມທັງ ໂຄງ ການສ້າງ ວຽກເຮັດງານທຳໃໝ່ 100 ພັນ ລ້ານຫລື 100 ຕື້ໂດລາ ທີ່ແນໃສ່ ເພື່ອຫລຸດຜ່ອນ ອັດຕຣາຄົນຫວ່າງງານ ທີ່ມີສູງກວ່າ10% ນອກນັ້ນ ຍັງຮວມທັງ ການໃຊ້ຈ່າຍເພີ້ມຂຶ້ນ ທາງທະຫານ ແລະດ້ານການສຶກສາ ແຕ່ ທ່ານ OBAMA ຍັງໄດ້ປະກາດ ທີ່ຈະດຳເນີນງານ ເພື່ອຕັດ ການຂາດດຸນງົບປະມານລົງໃຫ້ເຫລືອແຕ່ພຽງເຄິ່ງນຶ່ງ ຂະນະທີ່ທ່ານ ຍັງຢູ່ໃນຕຳແໜ່ງ ໂດຍເພີ້ມການເກັບພາສີຊາວ ອະເມຣິກັນ ທີ່ຮັ່ງມີ ບວກໃສ່ກັບ ການຫຼຸດການໃຊ້ຈ່າຍ ພາຍໃນປະເທດລົງ ຮ່າງງົບປະ ມານວ່ານີ້ ຖ້າຫາກຖືກ ຮັບຮອງເອົາ ໂດຍຣັຖສະພາ ສະຫະຣັດ ກໍຈະມີຜົນບັງຄັບໃຊ້ ໃນວັນ 1 ຕຸລາປີ 2011 ຜູ້ຕ້ອງສົງສັຍວ່າເປັນພວກກໍ່ການຮ້າຍຊາວອະເມຣິກັນ 5 ຄົນ ທີ່ຖືກຄຸມຂັງ ຢູ່ປາກິສຖານໄດ້ປະກາດ ວ່າເຂົາເຈົ້າບໍ່ມີຄວາມຜິດແລະກ່າວວ່າ ເຂົາ ເຈົ້າໄດ້ຖືກທໍຣະມານໂດຍຄະນະສືບສວນ ຂອງສະຫະຣັດ ແລະຕຳຣວດ ປາກິສຖານ ຂນະທີ່ຢູ່ໃນຄຸກ ຂະນະທີ່ຜູ້ຕ້ອງສົງສັຍທັງ 5 ໄດ້ເດີນທາງ ໄປຮອດສານ ໂດຍຣົດຕູ້ ຂອງຕຳຣວດໃນວັນອັງຄານມື້ນີ້ ທີ່ເມືອງ SARGODHA ໃນພາກຕາເວັນອອກ ຂອງປາກິສຖານນັ້ນຜູ້ຕ້ອງສົງສັຍຄົນນຶ່ງ ໄດ້ໂຍນເສດກະດາດ ໃຫ້ແກ່ພວກນັກຂ່າວ ຜູ້ຕ້ອງສົງສັຍຂຽນໃນກະດາດແຜ່ນນັ້ນວ່າ ເຈົ້າໜ້າທີ່ FBI ຂອງສະຫະຣັດ ແລະຕຳຣວດ ປາກິສຖານໄດ້ທໍຣະມານ ແລະໃສ່ຮ້າຍປ້າຍສີເຂົາເຈົ້າ ນອກນັ້ນ ໃນກະດາດດັ່ງກ່າວຍັງມີການຂຽນວ່າ ຕຳຣວດບໍ່ຍອມໃຫ້ ຜູ້ຕ້ອງສົງສັຍ ໄດ້ພົບປະ ກັບຄອບຄົວເຂົາເຈົ້າແລະສື່ມວນຊົນ ທ່ານ RICHARD SNELSIRE ໂຄສົກຂອງ ສະຖານທູດ ສະຫະຣັດໄດ້ປະຕິເສດ ຕໍ່ການກ່າວຫາ ທີ່ວ່ານີ້ວ່າ ບໍ່ມີມູນຄວາມຈິງ ກຸ່ມປົກປ້ອງສິດທິມະນຸດນາໆຊາດ ກຸ່ມນຶ່ງ ຮຽກຮ້ອງໃຫ້ ຣັຖບານສຣີລັງກາຢຸດເຊົາ ໃນອັນທີ່ກຸ່ມດັ່ງກ່າວ ເອີ້ນວ່າ ການປາບປາມ ພວກນັກຂ່າວ ນັກການເມືອງຝ່າຍຄ້ານແລະ ນັກເຄື່ອນໄຫວ ເພື່ອສິດທິມະນຸດ ລຸນຫຼັງການ ເລືອກຕັ້ງ ປະທານາທິບໍດີຢູ່ໃນປະເທດດັ່ງກ່າວ ອົງການນິຣະໂທດກັມສາກົນ ກ່າວວ່າ ພວກສນັບສນຸນພັກຝ່າຍຄ້ານ ແລະພວກນັກຂ່າວ ໄດ້ຖືກຈັບ ຢູ່ໃນສຣີລັງກາ ນັບແຕ່ໄດ້ມີການເລືອກຕັ້ງ ໃນສັບປະດາແລ້ວ ກຸ່ມປົກປ້ອງ ສິດທິມະນຸດ ກຸ່ມນີ້ເວົ້າວ່າບັນນາທິການ ໜັງສືພິມຫລາຍໆສະບັບກໍໄດ້ຮັບການຂົ່ມຂູ່ວ່າ ຈະຖືກຂ້າ ທ່ານMADHU MALHOTRA ຜູ້ອຳນວຍການໃນເຂດເອເຊັຽ-ປາຊີຟິກຂອງ ອົງການນິຣະໂທດກັມສາກົນ ເວົ້າວ່າ ການສິ້ນສຸດລົງ ຂອງສົງຄາມກາງເມືອງ ກັບພວກ ກະບົດເສືອທະມິລ ໃນສຣີລັງກາ ແລະການເລືອກຕັ້ງ ຄັ້ງປະວັດສາດ ຄວນຈະເຮັດໃຫ້ການກົດຂີ່ ທາງດ້ານການເມືອງ ໃນສຣີລັງກາ ຍຸຕິລົງໄດ້ແລ້ວ ທ່ານ MALHOTRAເວົ້າວ່າ ແຕ່ແທນທີ່ ຈະເປັນຈັ່ງຊັ້ນ ກັບໄດ້ເກີດ ອັນທີ່ທ່ານເອີ້ນວ່າການກົດຂີ່ປາບປາມ ຢ່າງແຮງ ຕໍ່ອິສຣະພາບ ໃນການສະແດງອອກຊຶ່ງຄວາມຄິດຄວາມເຫັນ ອີຣ່ານ ໄດ້ສະແດງຄວາມເຫັນໃນທາງຖືເບົາ ກ່ຽວກັບຂ່າວການ ຂຍາຍ ຣະບົບປ້ອງກັນລູກສອນໄຟ ຂອງສະ ຫະຣັດຢູ່ໃນ 4 ປະເທດ ໃນເຂດອ່າວເປີເຊັຽ ເພື່ອຮັບມື ກັບສິ່ງທີ່ ສະຫະຣັດເຫັນວ່າເປັນ ພັຍຂົມຂູ່ ທີ່ເພີ້ມທະວີຂຶ້ນ ຈາກເຕຫະຣ່ານນັ້ນ ທ່ານ RAMIN MEHMANPARASTໂຄສົກ ກະຊວງການຕ່າງປະເທດອີຣ່ານບໍ່ໄດ້ໃຫ້ຄວາມ ສຳຄັນໃດໆ ກ່ຽວກັບແຜນການຂຍາຍ ຣະບົບປ້ອງກັນ ລູກສອນໄຟຂອງສະຫະຣັດ ໃນວັນອັງຄານມື້ນີ້ ໂດຍເວົ້າວ່າແຜນການດັ່ງກ່າວ ບໍ່ສາມາດ ທີ່ຈະດຳເນີນງານໄດ້ ເຈົ້າ ໜ້າທີ່ ສະຫະຣັດກ່າວໃນມື້ວັນອາທິດ ຜ່ານມານີ້ວ່າ ກອງທັບສະຫະຣັດ ໄດ້ເພີ້ມການ ຕິດຕັ້ງຣະບົບຕໍ່ຕ້ານ ລູກສອນໄຟ ທາງພາກພື້ນດິນ PATRIOT ຢູ່ໃນຫລາຍໆປະເທດໃນເຂດອ່າວເປີເຊັຽ ມາໄດ້ຫຼາຍເດືອນແລ້ວ ເຈົ້າໜ້າທີ່ກ່າວວ່າບັນດາປະເທດເຫລົ່ານີ້ ແມ່ນຮວມທັງບາຫ໌ເຣນ, ຄູເວດ, ກາຕ້າ ແລະສະຫະຣັດອາຣັບເອເມຣີເຣດສ໌ ເປັນທີ່ເຊື່ອ ກັນວ່າ ການເຄື່ອນໄຫວ ທີ່ວ່ານີ້ ແມ່ນແນໃສ່ເພື່ອສະກັດກັ້ນ ບໍ່ໃຫ້ອີຣ່ານ ທຳການຮຸກ ຮານຕໍ່ກຳລັງສະຫະຣັດ ແລະບັນດາປະເທດພັນທະມິດ ໃນເຂດອ່າວເປີເຊັຽ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ